Kaupunkiin on tähän mennessä rakennettu yhteensä kolme kilometriä baanaa Linnanmaalle ja keskustaan. Arkistokuva. Kuva: Jukka Leinonen Baanan kakkosvaihe kulkee vihreällä merkityllä reitillä. Kuva: Oulun kaupunki

Liikenne- ja viestintävirasto Traficom sekä Väylä ovat yhdessä myöntäneet 15 kunnalle avustusta vuoden 2018 kävelyn ja pyöräilyn investointiohjelmasta. Ohjelman avulla tuetaan kävelyn ja pyöräilyn olosuhteiden parantamista kaupunkien ja kuntien katuverkolla.

Tämänkertaisessa haussa tukea oli jaossa yhteensä 3,5 miljoonaa euroa. Yksi tukea saaneista on Oulun kaupunki, joka haki avustusta Linnanmaan pyöräilybaanan kakkososan toteuttamiseen. Oulu sai tukea 345 000 euroa.

Hankkeen kustannusarvio on 1,1 miljoonaa euroa.

Oulun yhdyskuntajohtaja Matti Matinheikki pitää avustusta merkittävänä summana kevyen liikenteen kehittämiseen.

– Positiivinen yllätys, että saatiin avustus, Matinheikki sanoo.

Baanan kakkosvaihe kulkee vihreällä merkityllä reitillä. Kuva: Oulun kaupunki

Kakkosvaihe olisi toteutettu joka tapauksessa, vaikka avustusta ei olisi tullutkaan.

Konkreettinen rakentaminen lähtee käyntiin loppukeväästä tai alkukesästä. On mahdollista, että valmista tulee alkusyksyn aikana niin, että pyöräilemään pääsee vielä kesäkeleillä.

Oulun kaupunkipyöräjärjestelmä tulee käyttöön samoihin aikoihin, joten pyöräilyn edistämistä on luvassa tänä vuonna roppakaupalla. Matinheikki toteaakin, että kaupunki panostaa pyöräilyyn merkittävästi myös taloudellisessa mielessä.

Kaupunkiin on tähän mennessä rakennettu yhteensä kolme kilometriä baanaa Linnanmaalle ja keskustaan. Suunnitelmissa on uutta polkupyöräbaanaa jopa kymmeniä kilometrejä.